text: Hjemmerøveri i Vejle
  09 marts 2010 kl. 07.33
  Flere røvere trængte natten til tirsdag ind til en 65-årig mand i Vejle og sprøjtede ham i ansigtet med peberspray.
  En 65-årig mand blev natten til tirsdag brutalt vækket af formentlig tre røvere, der var trængt ind i hans hjem på Agersnapsvej i Vejle, oplyser politiet.
  Røverne sprøjtede manden i ansigtet med peberspray og forlangte penge. Han fortalte dem, hvor hans penge lå, og de forsvandt fra lejligheden med et ukendt udbytte.
  Det er uvist, hvordan røverne kom til og fra huset, og offeret har ikke været i stand til at give et brugbart signalement af dem. Men politiet har ifølge vagtchefen ved Sydøstjyllands Politi nogle gode spor at gå efter i jagten på gerningsmændene.
  